钦定古今图书集成/历象汇编/庶征典/第025卷 > 《史记》 > 《天官书》
## 钦定古今图书集成/历象汇编/庶征典/第025卷 > 《史记》 > 《天官书》

月行中道，安宁和平。阴间，多水、阴事。外北三尺阴星。
北三尺，太阴，大水兵。阳间，骄恣。阳星，多暴狱。太阳，大
旱丧也。

〈注〉《索隐》曰：中道，房室星之中间也。房有四星，若人之房三间有四表然，故曰“房。南为阳间，北为阴间”，则中道，房星之中间也。故房是日月五星之常行道，然黄道亦经房心，若月行得中道，故阴阳和平。若行阴间，多阴事。阳间则人主骄恣，若历阴星，阳星之南迫太阴。太阳之道，则有大水若兵，及大旱若丧也。太阳亦在阳间之南各三尺也。

角、天门十月为四月，十一月为五月，十二月为六月，
水发近三尺，远五尺。

《索隐》曰：“谓月行入角与天门，若十月犯之，当为来年四月成灾” ，十一月则主五月也。

犯四辅，辅臣诛。

《索隐》曰：案：谓月犯房星也。四辅，房四星也。房以辅心，故曰“四辅” 也。

行南北河，以阴阳言，“旱、水，兵、丧。”月蚀岁星，其宿地饥，
若亡，荧惑也，乱，填星也，下犯上，太白也。彊，国以战败，
辰星也，女乱。蚀大角，主命者恶之。心则为内贼乱也。
列星，其宿地忧。

《正义》曰：孟康云：“凡星入月中，见月中，为星蚀月。月掩星，星灭，为月蚀星。”

月蚀始日，五月者六，六月者五，五月复六，六月者一。
而五月者凡五百一十三月而复始。

索隐曰：“始日” ，谓蚀始起之日也。依此文计，唯有一百二十一月，与元数甚为悬校，既无《太初历》术，不可得而推定。今以《汉志》统历法计，则五月者七，六月者一，又五月者一，六月者五，五月者一，凡一百三十五月而复始耳。或术家各异，或传写错谬，故此不同，无以明知也。